《送人还碧莲峰听琴诗卷》
元代·胡奎

东海有别鹤，孤飞白云端。五里一返顾，十里一盘桓。

盘桓向何所，乃在碧莲山。上有千岁松，下有幽涧泉。

灵飙振逸响，宫商自相宣。眷此冥栖士，抱琴松下弹。

一弹白雪操，再弹猗兰篇。泠然太古调，不在指与弦。

别鹤眇千载，此意无人传。安得跨黄鹄，相从凌紫烟。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。